FI Euroopan unionin virallinen lehti C 72/8

Kuulemismenettelystä vastaavan neuvonantajan loppukertomus (1)

Sveitsin frangin määräiset korkojohdannaiset

(CHF LIBOR)

(AT.39924)

(2015/C 72/06)

Euroopan komissio, jäljempänä ’komissio’, pani 24. heinäkuuta 2013 vireille asetuksen (EY) N:o 1/2003 (2) 11 artiklan 6 kohdan mukaisen menettelyn seuraavia yrityksiä vastaan (yhdessä ”osapuolet”): Royal Bank of Scotland Group plc, Royal Bank of Scotland plc (jäljempänä ’RBS’), JPMorgan Chase & Co ja JPMorgan Chase Bank National Association (jäljempänä ’JPMorgan’).

Euroopan komissio antoi 23. syyskuuta 2014 asetuksen (EY) N:o 773/2004 (3) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon. Siinä todettiin, että RBS ja JPMorgan olivat osallistuneet 6. maaliskuuta 2008–13. heinäkuuta 2009 Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan rikkomiseen.

Rikkominen koskee Sveitsin frangin määräisten korkojohdannaisten, jäljempänä ’CHIRD-johdannaiset’, markkinoita. Väitetiedoksiannon mukaan osapuolet harjoittivat kilpailunvastaisia menettelytapoja, jotka muodostivat toisiinsa yhteydessä olevien tapahtumien sarjan, joiden yhteisenä tavoitteena oli rajoittaa ja/tai vääristää kilpailua CHIRD-johdannaisten markkinoilla. Tätä tarkoitusta varten osapuolet keskustelivat CHF Libor -koron noteerauksista siinä käsityksessä, että tämä saattaisi hyödyttää vähintään yhden yhteydenpitoon osallistuneen arvopaperivälittäjän CHIRD-johdannaisten kaupankäyntipositiota. Näitä keskusteluja täydennettiin toisinaan tietojenvaihdolla, joka koski senhetkisiä tai tulevia kaupankäyntipositioita ja hintatavoitteita.

Osapuolten väitetiedoksiantoon antamat vastaukset vahvistivat, että niille osoitettu väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö osapuolille osoitetussa päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että osapuolet eivät ole esittäneet minulle pyyntöjä tai valituksia (4), katson, että niiden menettelylliset oikeudet ovat toteutuneet tässä asiassa.

Brysselissä 17 päivänä lokakuuta 2014. Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa vaiheessa sovintomenettelyn aikana varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).